Uħud qed jgħidulna li ħadd m'hu ikbar mill-partit. Jgħidulna hekk biex ifissru li l-Membri Parlamentari għandhom ibaxxu rashom għat-tmexxija meta jitkellem il-Leader. Il-Partit hu kbir skond kemm jirrispetta lill-membri tiegħu. Kemm jirrispetta l-liberta' tal-ħsieb tagħhom. Dan ir-rispett jintwera mhux fil-konfront ta' min jikkonforma ruħu iżda fil-konfront ta' min hu kritiku. Għax ngħiduha kif inhi, x'mertu hemm li tirrispetta lil min jaqbel miegħek? Hemm il-mertu fir-rispett meta dan tesprimieh fil-konfront ta' min jikkritikak! Il-kritika b'mod partikolari meta tkun kostruttiva ssaħħaħ kemm lil min jagħmilha kif ukoll lil min għandu l-paċenzja li jiftaħ widnejn u mhux biss jisma' iżda fuq kollox jagħti kaz. Nikbru meta nikkonfrontaw l-ideat u nevitaw il-paroli vojt u l-insulti fil-konfront ta' min għandu ideat differenti. Nies b'moħħ magħluq ser jibqgħu jeżistu. Dawn jikkundannaw lil min ma jaqbilx magħhom għal dik li b'mod dispreggjattiv isejħu l-miżbla tal-istorja. Għalihom għandek valur biss meta taqbel magħhom. Il-bqija m'int xejn. Dawn huma l-egħruq tar-rewwixta. Ir-rewwixta hi r-riżultat ta' Partit li jisma' imma ma jagħtix każ, b'mod partikolari b'mod repetut. Kif ngħidu l-ġarra ġejja w sejra fl-aħħar tinkiser.